《家训》
明代·邹元标

诗咏多福，易言馀庆。积善之家，罔不繁盛。眇予小子，厕名士绅。

愧无实德，裨补君民。未能治国，愿教吾家。敷诚布衷，寂听无哗。

凡我宗人，无忽予言。洗心涤虑，培根达源。敬奉天地，孝养双亲。

与其浊富，宁守清贫。勿利货贿，嘱托上官。小民叫冤，尔心何安。

输赋无讼，迹绝公室。尊宪守约，终鲜差失。里闬姻党，情谊无涯。

富贵轮流，转眼虚花。出入以度，惟公惟平。夜半叩门，尔心不惊。

永言孝思，世德作求。我语谆谆，我心悠悠。毫釐不差，神明临汝。

良心不昧，三复斯语。

作者简介：（1551—1624）江西吉水人，字尔瞻，号南皋。万历五年进士。同年，以疏论张居正夺情，得罪，廷杖戍贵州都匀卫。居戍所六年，研治理学有成。居正死，召拜吏科给事中，以敢言称。历官南京吏部员外郎，以母丧归。家居讲学几三十年，名扬天下。天启初还朝，进刑部右侍郎，拜左都御史。虽首进和衷之说，不为危言激论，仍为魏忠贤所忌。以建首善书院讲学事，为魏党所攻，被迫辞归。卒谥忠介。有《愿学集》。